PIAŢA UNICĂ A UNIUNII EUROPENE

 

Sfârşitul războiului rece a amintit Europei că, în ciuda diversităţii ei lingvistice şi culturale, ea formează o singură familie. De altfel, cu secole în urmă, Europa nu avea frontiere, nici pieţe delimitate naţional. Studenţii îşi alegeau universitatea la care vroiau să studieze, latina era limba de circulaţie universală, meşteşugarii şi mercenarii îşi ofereau serviciile în toate colţurile Europei, iar monezile de aur şi argint circulau pe tot cuprinsul acesteia. Paşaportul nu a fost inventat decât în sec. al XIX-lea.

 

SCURT ISTORIC

“Comunitatea va avea la bază o uniune vamală, ce va acoperi întregul comerţ cu bunuri şi care va implica interzicerea tarifelor la importul şi exportul de produse între Statele Membre, ca şi a altor taxe cu efect echivalent”, preciza art. 9 al Tratatului de la Roma, intrat în vigoare în 1958. În iulie 1968, toate barierele tarifare şi restricţiile cantitative la comerţul dintre statele Comunităţii erau eliminate. Ulterior, noi şi noi domenii, ce nu fuseseră prevăzute ca fiind direct legate de realizarea pieţei unice, au fost încorporate ca părţi componente ale acesteia: achiziţiile publice, proprietatea intelectuală şi industrială, legea firmelor, energia, politica fiscală, sistemul de plăţi, protecţia consumatorului, politica concurenţială, etc.

În 1985 Comunitatea Europeană se angaja într-un proiect extrem de ambiţios: definitivarea pieţei unice europene. “Cartea Albă pentru desăvârşirea pieţei interne” prevedea 282 de măsuri legislative necesare creării unei pieţe interne a tuturor ţărilor membre, în care să nu mai existe control la frontiere, începând de la 1 ianuarie 1993.

Era poate cel mai mare pas pe calea integrării economice pe care cele 12 state membre îl făceau. Acestea au reuşit să transforme 15 pieţe naţionale separate într-una singură.

În 1997, Comisia Europeană a prezentat Consiliului European de la Amsterdam un “Plan de acţiune pentru Piaţa Unică” cu măsurile prioritare necesare îmbunătăţirii funcţionării pieţei unice a celor 15 în pregătirea introducerii monedei unice europene. Realizarea Uniunii Economice şi Monetare va elimina costurile tranzacţiilor (aproximativ 1% din PNB) precum şi riscurile legate de cursurile de schimb.

Piaţa Unică a devenit cea mai mare zonă de liber schimb a lumii, în care locuiesc 370 de milioane de oameni. Pe lângă membrii Uniunii Europene mai include şi Norvegia, Islanda şi Liechtenstein, iar din secolul următor ea va include şi viitoarele state membre din centrul şi estul Europei.

 

LIBERA CIRCULAŢIE A BUNURILOR

Libera circulaţie a bunurilor înseamnă eliminarea controlului la frontierele intra-comunitare. Alte bariere netarifare au fost cu timpul identificate, impunând acţiuni comunitare în noi domenii. În momentul de faţă, nu mai există personal vamal la frontierele intra-comunitare. Singurele produse care mai sunt verificate ad-hoc, în diverse puncte, sunt drogurile şi armele de foc. Noi bariere apar însă prin nerecunoaşterea de către unele state a normelor naţionale în anumite domenii. Comisia Europeană trebuie să rezolve anual cca 300 de plângeri în acest sens. Din 1997, statele membre UE trebuie să informeze Comisia de fiecare dată când refuză să recunoască o normă acceptată într-un alt stat membru.

Cetăţenilor, în calitatea lor de cumpărători, Piaţa Unică le oferă posibilitatea de a se aproviziona cu bunurile necesare consumului propriu în oricare din statele membre ale UE, fără a plăti taxe de import sau a trebui să îndeplinească formalităţi la frontieră. Pentru a se evita frauda, în cazul produselor subiecte ale accizelor, există o serie de limite în ce priveşte “consumul propriu”: 800 ţigări, 90 de litri de vin, 110 litri de bere, 20 litri de băuturi aperitive şi 10 litri de băuturi tari. Aceste limite pot fi depăşite dacă există dovada că ele vor face obiectul consumului propriu.

Firmelor, Piaţa Unică le oferă 370 de milioane de potenţiali cumpărători, odată cu desfiinţarea conceptelor de import-export în comerţul intra-comunitar. Marea reformă din 1989 cu privire la TVA a constat în scutirea de obligaţia de a plăti TVA la vama fiecărui stat prin care trecea produsul, regula fiind că TVA-ul se plăteşte o singură dată, către autoritatea fiscală din statul în care este importat produsul. Pentru firme, aceasta a însemnat desfiinţarea celor aprox. 60 de milioane de documente vamale ce trebuiau întocmite într-un an pentru astfel de operaţiuni. Mai există încă probleme privind deducerea taxelor în cadrul asigurărilor sau al ipotecilor oferite de un alt stat membru.

 

LIBERA CIRCULAŢIE A PERSOANELOR

Art. 48 al Tratatului de la Roma prevedea crearea condiţiilor pentru realizarea liberei circulaţii a persoanelor pe teritoriul comunităţii. Aceasta însemna abolirea oricărei discriminări bazată pe naţionalitate în privinţa angajării, stabilirii salariilor şi condiţiilor de muncă. Excepţii erau prevăzute doar în cazul funcţionarilor publici, sau în cazuri justificate de argumentul securităţii sau sănătăţii publice. În momentul de faţă nu mai există control al identităţii la frontierele intra-comunitare. Eforturi se mai depun încă pentru armonizarea politicilor sociale, recunoaşterea diplomelor, repatrierea drepturilor la asistenţă socială, a pensiilor, etc.

Progresul cel mai mare s-a înregistrat în domeniul sănătăţii şi siguranţei la locul de muncă. O directivă generală a fost introdusă din 1993 pentru a stabili un set de principii obligatorii pentru toate statele membre. De asemenea, au fost adoptate directive specifice, privind durata săptămânii de lucru, folosirea echipamentului de protecţie, etc. Toate statele membre, cu excepţia Marii Britanii, au adoptat în 1989 Carta Socială a drepturilor fundamentale ale lucrătorilor şi au subscris la Capitolul Social din tratatul de la Maastricht, adoptând în 1994 Directiva privind crearea Consiliilor Muncii în firmele transnaţionale. Acestea au obligaţia de a informa şi consulta lucrătorii firmei în legătură cu deciziile care le-ar putea afecta viitorul. În 1997, Carta Socială a fost semnată şi de Marea Britanie.

Carta Socială

Este o declaraţie solemnă adoptată de şefii de stat şi guverne din 11 ţări membre ale Comunităţii Europene la Consiliul European de la Strasbourg din decembrie 1989.

Ea proclamă drepturi fundamentale în următoarele domenii:

· libertatea de deplasare a forţei de muncă

· locuri de muncă şi salarizare

· condiţii de viaţă şi muncă

· protecţie socială

· libertatea de asociere şi de negociere colectivă

· pregătirea profesională

· tratament egal al femeilor şi bărbaţilor

· informarea, consultarea şi participarea lucrătorilor

· protejarea sănătăţii şi siguranţa la locul de muncă

· protejarea copiilor şi adolescenţilor

· drepturile persoanelor în vârstă

· drepturile persoanelor cu infirmităţi

 

LIBERA CIRCULAŢIE A SERVICIILOR

Prevăzută în art. 52, 54 ale Tratatului de la Roma, această a treia libertate a însemnat că firmelor dintr-o ţară comunitară le este suficientă licenţa de funcţionare din ţara de origine, pentru a putea opera pe întreg teritoriul UE. 

Deşi sectorul serviciilor este cel ce ocupă cea mai mare parte a forţei de muncă din UE (60%), progresele în liberalizarea acestui sector sunt mai mici decât cele înregistrate în cazul circulaţiei bunurilor. În domeniul serviciilor financiare, de exemplu, numai serviciile bancare erau pe deplin liberalizate la 1 ianuarie 1993. Serviciile de asigurări au intrat pe deplin în piaţa unică la 1 iulie 1994, iar cele privind investiţiile la 1 ianuarie 1996. În momentul de faţă se lucrează la liberalizarea a două sectoare esenţiale ale serviciilor: telecomunicaţiile şi transporturile. Liberalizarea telecomunicaţiilor s-a realizat la sfârşitul anului 1998, cu excepţia telefoniei vocale care urmează a se liberaliza până la 1 ianuarie 2003. Noi domenii ale serviciilor, precum electricitatea, serviciile audio-vizuale şi explozia serviciilor de informare on-line fac acum obiectul preocupărilor Comisiei.

În 1994 a fost adoptată o directivă pentru a oferi garanţii depunătorilor şi investitorilor, în cazul unui faliment internaţional de proporţii, precum cel al Băncii de Credit şi Comerţ Internaţional, când mii de depunători europeni şi-au pierdut banii economisiţi. Directiva prevede că într-un astfel de caz, depunătorii să fie despăgubiţi cu până la 20.000 de ECU.

 

LIBERA CIRCULAŢIE A CAPITALULUI

Implică abolirea controlului asupra tranzacţiilor de capital. Ea trebuie să meargă mână în mână cu armonizarea taxelor naţionale pe capital, pentru a asigura o concurenţă corectă între ţări cu fiscalitate redusă şi cele cu fiscalitate ridicată.

Liberalizarea mişcării de capital a fost prima din cele patru ce s-a realizat. O directivă de desfiinţare a controlului pe capital a fost adoptată în 1988. Ea a fost urmată de alte directive pentru liberalizarea serviciilor bancare şi financiare. Un element esenţial, încă nefinalizat datorită divergenţei de opinii între statele membre, se referă la modul de impozitare a economiilor.

 

CE ESTE CARTEA ALBĂ

O nouă Carte Albă referitoare la Piaţa Unică, publicată în 1995, încearcă să sprijine ţările asociate în pregătirea lor pentru integrarea în piaţa internă a UE. 

Cartea Albă se vrea un ghid care stabileşte care sunt caracteristicile fundamentale ale pieţei interne care au dus la eliminarea barierelor fizice, tehnice, fiscale şi tarifare dintre statele membre ale UE. Pentru a formata pieţele naţionale ale ţărilor asociate astfel încât ele să poată face piaţă unică cu cea a UE în perspectiva aderării la aceasta, Cartea prevede care sunt domeniile în care aproximarea legislaţiei este o condiţie obligatorie pentru realizarea pieţei interne, precum şi măsurile/instituţiile de implementare şi control al respectării acestei legislaţii. Sunt examinate 23 de domenii de activitate ale Comunităţii, împărţind măsurile respective în două etape, în ordinea priorităţii lor, şi furnizând un program de lucru pentru etapa de pre-aderare. Cartea Albă conţine două volume. Primul explică natura, scopul şi contextul în care a fost elaborată Cartea. Cel de al doilea analizează prevederile importante din legislaţia comunitară, descriind şi structurile instituţionale necesare aplicării unor astfel de prevederi. Se precizează astfel, că sunt necesare schimbări fundamentale în responsabilităţile administraţiei, sistemului judiciar şi ale sectorului particular. Cele două volume conţin şi o analiză a gradului în care ţările asociate la UE sunt pregătite pentru integrarea în piaţa unică.

Această analiză a fost actualizată în 1997 în cadrul dosarului Agenda 2000 al Comisiei Europene, care cuprindea şi câte o Opinie privind gradul de pregătire al fiecărei ţări candidate pentru aderarea la UE. La capitolul privind România, Comisia Europeană arăta că “referitor la multe din zonele cheie ale pieţei interne a Uniunii, acquis-ul a fost încorporat doar sumar în legislaţia română, cu excepţia proprietăţii industriale şi intelectuale... Prioritatea principală trebuie să devină restructurarea completă a sectorului financiar, pentru a menţine nivelul necesar de încredere din partea opiniei publice şi a investitorilor".

 

Câteva din efectele Pieţei Unice

· crearea a între 300.000 şi 900.000 locuri de muncă suplimentare decât se anticipa în lipsa pieţei unice

· o inflaţie cu 1 - 1,5% mai mică decât în lipsa pieţei unice

· creşterea investiţiilor cu 2,7%

· creşterea investiţiilor străine directe în UE (44% în anii 90, faţă de 28,2% în perioada '82-'87)

· reducerea decalajelor economice între diferitele membre ale Uniunii Europene

· reducerea cheltuielilor comercianţilor şi transportatorilor europeni cu peste 5 miliarde de EURO, datorită desfiinţării verificărilor la graniţă

 

CARE ESTE VIITORUL PIEŢEI UNICE?

Deşi Piaţa Unică este unul din succesele incontestabile ale Uniunii Europene, ea nu este nicidecum un capitol încheiat. Adâncirea continuă a integrării statelor membre ale UE face ca noi şi noi domenii să fie integrate în Piaţa Unică. Intrarea spectaculoasă a Societăţii Informaţionale pe agenda tuturor economiilor avansate necesită dezvoltarea unei legislaţii coerente în Uniunea Europeană, astfel încât să se poată mobiliza în mod eficient investiţiile masive în infrastructura şi serviciile cerute de acest sector în plină expansiune.

Cum Piaţa Unică are tot mai mult o vocaţie pan-europeană, ea are nevoie şi de reţele trans-europene pentru transport, energie şi telecomunicaţii.

Pentru desăvârşirea Pieţei Unice, Comisia Europeană are în vedere şase acţiuni prioritare:

· pregătirea Pieţei Unice pentru lărgirea Uniunii Europene cu noi membri din Europa Centrală şi Orientală, Cipru (şi probabil Malta)

· finalizarea cadrului legislativ şi eficientizarea lui, astfel încât puţinele propuneri legislative din Cartea Albă din 1985 care au mai rămas neadoptate de către statele membre să fie preluate în legislaţia lor naţională

· urmărirea mai strictă a modului în care legislaţia comunitară în domeniu este aplicată în statele membre; Comisia poate penaliza statele care nu aplică această legislaţie corespunzător

· confirmarea importanţei Pieţei Unice ca piatră de temelie a Uniunii Economice şi Monetare

· consolidarea avantajelor Pieţei Unice la nivelul cetăţeanului, prin ridicarea standardelor de protecţie a consumatorului, îmbunătăţirea dimensiunii sociale şi ecologice etc.

· adaptarea Pieţei Unice la schimbările tehnologice (Societatea Informaţională, Reţelele Trans-europene). 

